Θεσπίζει ένα ευρωπαϊκό ηλεκτρονικό σύστημα αρχειοθέτησης εικόνων το οποίο είναι γνωστό ως FADO [False and Authentic Documents Online (Ηλεκτρονικά Πλαστά και Γνήσια Έγγραφα)]. Αυτό καθιστά δυνατή τη γρήγορη ανταλλαγή μεταξύ των χωρών της ΕΕ εικόνων γνήσιων, πλαστών και παραποιημένων εγγράφων, προκειμένου να συμβάλλει στην καταπολέμηση της απάτης σχετικά με τα έγγραφα και της πλαστοπροσωπίας. Η κοινή δράση 98/700/ΔΕΥ καταργείται και θα αντικατασταθεί μετά από λίγα χρόνια από τον κανονισμό (ΕΕ) 2020/493 (βλ.σύνοψη), μολονότι οι υπάρχουσες πληροφορίες έχουν μεταφερθεί στο νέο σύστημα FADO, το οποίο πρόκειται να δημιουργηθεί από τον οργανισμό της Ευρωπαϊκής Συνοριοφυλακής και Ακτοφυλακής. Το σύστημα είναι πολύγλωσσο, σχεδιασμένο να είναι φιλικό προς τον χρήστη και βασίζεται σε μια πολύ αυστηρή κωδικοποίηση για τη διασφάλιση της τυποποίησης και της ασφάλειας των πληροφοριών. Μια κεντρική υπηρεσία για κάθε συμμετέχουσα χώρα συνδέεται με τη Γενική Γραμματεία του Συμβουλίου της ΕΕ, όμως κάθε χώρα της ΕΕ και χώρα που ανήκει στον χώρο του Σένγκεν επιτρέπεται να αντιγράψει το σύστημα ή να αναπτύξει το δικό της σύστημα για την ασφαλή εσωτερική διαβίβαση δεδομένων. Το σύστημα εγγυάται ότι οι πληροφορίες μπορούν να διαβιβάζονται γρήγορα στις εθνικές κεντρικές υπηρεσίες. Η θέσπιση ενός ευρωπαϊκού συστήματος δεν εμποδίζει τις χώρες της ΕΕ να αναπτύξουν τα δικά τους εθνικά συστήματα για να καλύψουν τις δικές τους ανάγκες ασφάλειας των συνόρων και ελέγχου των εγγράφων. Το σύστημα σχεδιάστηκε ειδικά για να καταστήσει δυνατή: την παρακολούθηση μεγεθυμένων εικόνων, αν χρειαστεί· τη σύγκριση στην οθόνη αυθεντικών και πλαστών εγγράφων· την πρόσβαση σε πληροφορίες σχετικά με τις τεχνικές παραποίησης και ασφάλειας· την παροχή εσωτερικών παραπομπών για να μπορούν οι χρήστες να βρίσκουν γρήγορα σχετικές πληροφορίες· τη λήψη ειδοποιήσεων σχετικά με συγκεκριμένα πλαστά έγγραφα. Προτεραιότητα δίνεται σε έγγραφα χωρών της ΕΕ και σε έγγραφα από τρίτες χώρες από τις οποίες υπάρχει μόνιμο μεταναστευτικό ρεύμα. Την 1η Δεκεμβρίου 2014 το Ηνωμένο Βασίλειο γνωστοποίησε στην Ευρωπαϊκή Επιτροπή ότι στον τομέα της αστυνομικής συνεργασίας, επιθυμεί να συνεχίσει να συμμετέχει στην κοινή δράση. Αυτό επιβεβαιώθηκε από την απόφαση 2014/858/ΕΕ της Επιτροπής. Κατάργηση Η κοινή δράση 98/700/ΔΕΥ καταργείται με τον κανονισμό (ΕΕ) 2020/493.